CELEX: 32021D1815
Language: et
Date: 2021-10-07 00:00:00
Title: Euroopa Keskpanga otsus (EL) 2021/1815, 7. oktoober 2021, metoodika kohta, mida kohaldatakse kohustusliku reservi hoidmise nõude ja sellega seotud kohustusliku reservi nõude täitmata jätmise eest rakendatavate sanktsioonide arvutamisel (EKP/2021/45)

15.10.2021   
               
               
                  ET
               
               
                  Euroopa Liidu Teataja
               
               
                  L 367/4
               
            
         EUROOPA KESKPANGA OTSUS (EL) 2021/1815,
         7. oktoober 2021,
         metoodika kohta, mida kohaldatakse kohustusliku reservi hoidmise nõude ja sellega seotud kohustusliku reservi nõude täitmata jätmise eest rakendatavate sanktsioonide arvutamisel (EKP/2021/45)
         EUROOPA KESKPANGA NÕUKOGU,
         võttes arvesse Euroopa Liidu toimimise lepingut, eelkõige selle artikli 132 lõiget 3,
         võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 19.1 ja artiklit 34,
         võttes arvesse nõukogu 23. novembri 1998. aasta määrust (EÜ) nr 2532/98 Euroopa Keskpanga volituste kohta rakendada sanktsioone, (1) eelkõige selle artikli 6 lõiget 2,
         ning arvestades järgmist:
         
                     (1)
                  
                  
                     Õiguskindluse huvides ning läbipaistvuse tagamiseks tuleks asutusi teavitada meetoditest, mida EKP kohaldab nõukogu määruse (EÜ) nr 2531/98 (2) artikli 7 lõike 1 kohaselt rakendatavate sanktsioonide arvutamisel Euroopa Keskpanga määruses (EL) 2021/378 (EKP/2021/1) (3) sätestatud kohustusliku reservi nõude täitmata jätmise eest.
                  
               
                     (2)
                  
                  
                     Valem ja meetod, mida EKP kohaldab kohustusliku reservi hoidmise nõude osaliselt või täielikult täitmata jätmise eest rakendatavate sanktsioonide arvutamisel, on sätestatud teates „Euroopa Keskpanga teade sanktsioonide rakendamise kohta kohustusliku reservi hoidmise nõude rikkumise eest“ (4). Õiguskindluse huvides ning EKP erinevates pädevusvaldkondades sanktsioonide rakendamist käsitleva õigusraamistiku edasise killustumise vältimiseks on asjakohane eelnimetatud teade tagasi võtta ja teate sisu uue otsusega üle võtta.
                  
               
                     (3)
                  
                  
                     Samuti tuleb läbipaistvuse huvides sätestada valem ja meetod, mida EKP kohaldab nõukogu määruse (EÜ) nr 2531/98 artikli 7 lõike 3 kohaselt rakendatavate sanktsioonide arvutamisel juhul, kui asutus ei täida kohustust teavitada määruse (EL) 2021/378 (EKP/2021/1) artikli 3 lõike 1 teise lõigu kohaselt asjaomast riigi keskpanka mis tahes piirangutest, mis takistaksid asutusel kohustuslikus reservis hoitavaid vahendeid likvideerida, üle kanda, määrata või välja maksta.
                  
               
                     (4)
                  
                  
                     Kohustusliku reservi nõude kohaldamise ühtse raamistiku tagamiseks tuleb käesolevat otsust kohaldada samast kuupäevast, mil kohaldatakse Euroopa Keskpanga määruse (EÜ) nr 2157/1999 (EKP/1999/4) (5) artikli 11 muudatust,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese
            Käesoleva otsusega kehtestatakse metoodika, mida EKP kohaldab määruse (EÜ) nr 2531/98 artikli 7 kohaselt rakendatavate sanktsioonide arvutamisel.
         
         
            Artikkel 2
            Metoodika, mida kohaldatakse kohustusliku reservi hoidmise nõude täitmata jätmise eest rakendatavate sanktsioonide arvutamisel
            Kui EKP rakendab sanktsiooni määruse (EÜ) nr 2531/98 artikli 7 lõike 1 kohaselt, kohaldatakse määruses (EL) 2021/378 (EKP/2021/1) sätestatud kohustusliku reservi hoidmise nõude täitmata jätmise eest rakendatava sanktsiooni arvutamisel käesoleva otsuse I lisas sätestatud valemit ja meetodit.
         
         
            Artikkel 3
            Metoodika, mida kohaldatakse kohustusliku reserviga seotud teavitamiskohustuse täitmata jätmise eest rakendatavate sanktsioonide arvutamisel
            Kui EKP rakendab sanktsiooni määruse (EÜ) nr 2531/98 artikli 7 lõike 3 kohaselt juhul, kui asutus ei täida kohustust teavitada määruse (EL) 2021/378 (EKP/2021/1) artikli 3 lõike 1 teise lõigu kohaselt asjaomast riigi keskpanka mis tahes piirangutest, mis takistaksid asutusel kohustuslikus reservis hoitavaid vahendeid likvideerida, üle kanda, määrata või välja maksta, kohaldatakse rakendatava sanktsiooni arvutamisel käesoleva otsuse II lisas sätestatud valemit ja meetodit.
         
         
            Artikkel 4
            Jõustumine
            Käesolev otsus jõustub 3. novembril 2021.
         
         
            Frankfurt Maini ääres, 7. oktoober 2021.
            
               
                  EKP president
               
               Christine LAGARDE
            
         
         
            (1)  EÜT L 318, 27.11.1998, lk 4.
         
            (2)  Nõukogu 23. novembri 1998. aasta määrus (EÜ) nr 2531/98 kohustuslike reservide kohaldamise kohta Euroopa Keskpanga poolt (EÜT L 318, 27.11.1998, lk 1).
         
            (3)  Euroopa Keskpanga 22. jaanuari 2021. aasta määrus (EL) 2021/378 kohustusliku reservi kohaldamise kohta (EKP/2021/1) (ELT L 73, 3.3.2021, lk 1).
         
            (4)  EÜT C 39, 11.2.2000, lk 3.
         
            (5)  Euroopa Keskpanga 23. septembri 1999. aasta määrus (EÜ) nr 2157/1999 Euroopa Keskpanga volituste kohta sanktsioonide rakendamiseks (EKP/1999/4) (EÜT L 264, 12.10.1999, lk 21).
      
      
         
            I LISA
            
               Määruse (EÜ) nr 2531/98 artikli 7 lõike 1 kohaselt rakendatava sanktsiooni arvutamise valem ja meetod
            
            
               1.   
               Euroopa Keskpanga rakendatava sanktsiooni summa kohustusliku reservi hoidmise nõude täitmata jätmise eest:
               Kui asutus, kelle suhtes kohaldatakse kohustusliku reservi nõuet, ei täida kohustusliku reservi hoidmise nõuet kooskõlas nõukogu määrustega või nendega seotud EKP määruste ja otsustega, siis rakendatakse sanktsiooni, mida arvutatakse trahvina, mis on 2,5 protsendipunkti suurem keskmisest Euroopa Keskpankade Süsteemi laenamise püsivõimaluse intressimäärast hoidmisperioodil, mil rikkumine aset leidis, ja mis korrutatakse päevase keskmise kohustusliku reservi summaga, mida asjaomane asutus ei hoidnud.
               Trahv arvutatakse järgmise valemi põhjal:
               
                  
               kus:
               
                           Pt
                        
                        
                           =
                        
                        
                           trahv, mis tuleb maksta kohustusliku reservi hoidmise nõude täitmata jätmisel hoidmisperioodil t
                        
                     
                           Dt
                        
                        
                           =
                        
                        
                           puuduolev kohustusliku reservi summa hoidmisperioodil t (päeva keskmisena)
                        
                     
                           nt
                        
                        
                           =
                        
                        
                           kalendripäevade arv hoidmisperioodil t
                        
                     
                           I
                        
                        
                           =
                        
                        
                           hoidmisperioodi t kalendripäev
                        
                     
                           MLRi
                        
                        
                           =
                        
                        
                           laenamise püsivõimaluse intressimäär kalendripäeval i
                        
                     Kui asutus, kelle suhtes kohaldatakse kohustusliku reservi nõuet, ei täida määruse (EL) 2021/378 (EKP/2021/1) artikli 3 lõike 1 teises lõigus sätestatud teavitamiskohustust ning pärast kohustuse täitmata jätmise tuvastamist avastatakse määruse (EL) 2021/378 (EKP/2021/1) artikli 3 lõike 1 punkti d kohaldamise tulemusena, et asutus ei ole täitnud kohustusliku reservi hoidmise nõuet enam kui ühe hoidmisperioodi jooksul, siis on hoidmisperioodiks sanktsiooni arvutamisel kooskõlas käesoleva lisa punktiga 1 hoidmisperiood, mil täitmata jätmine tuvastati.
            
            
               2.   
               Korduv kohustusliku reservi nõude rikkumine
               Kui asutus, kelle suhtes kohaldatakse kohustusliku reservi nõuet, ei täida kohustusliku reservi hoidmise nõuet enam kui kahel korral 12 kuu pikkuse perioodi jooksul, siis käsitletakse seda korduva rikkumisena.
               Iga korduva rikkumise eest rakendatakse sanktsiooni, mida arvutatakse trahvina, mis on 5 protsendipunkti suurem keskmisest Euroopa Keskpankade Süsteemi laenamise püsivõimaluse intressimäärast hoidmisperioodil, mil rikkumine aset leidis, ja mis korrutatakse päevase keskmise kohustusliku reservi summaga, mida asjaomane asutus ei hoidnud. Muudel juhtudel arvutatakse trahv käesoleva lisa punktis 1 sätestatud valemi põhjal.
            
         
      
      
         
            II LISA
            
               Valem ja meetod sanktsiooni arvutamiseks määruse (EÜ) nr 2531/98 artikli 7 lõike 3 kohaselt juhul, kui asutus ei täida kohustust teavitada määruse (EL) 2021/378 (EKP/2021/1) artikli 3 lõike 1 teise lõigu kohaselt asjaomast riigi keskpanka mis tahes piirangutest, mis takistaksid asutusel kohustuslikus reservis hoitavaid vahendeid likvideerida, üle kanda, määrata või välja maksta
            
            
               1.   
               Euroopa Keskpanga poolt rakendatava sanktsiooni summa juhul, kui asutus ei täida kohustust teavitada määruse (EL) 2021/378 (EKP/2021/1) artikli 3 lõike 1 teise lõigu kohaselt asjaomast riigi keskpanka mis tahes õiguslikest, lepingulistest, regulatiivsetest või muudest piirangutest, mis takistaksid asutusel kohustuslikus reservis hoitavaid vahendeid likvideerida, üle kanda, määrata või välja maksta:
               Kui asutus ei täida kohustust teavitada määruse (EL) 2021/378 (EKP/2021/1) artikli 3 lõike 1 teise lõigu kohaselt asjaomast riigi keskpanka mis tahes õiguslikest, lepingulistest, regulatiivsetest või muudest piirangutest, mis takistaksid asutusel kohustuslikus reservis hoitavaid vahendeid likvideerida, üle kanda, määrata või välja maksta, siis rakendatakse sanktsiooni, mida arvutatakse trahvina, mis on 2,5 protsendipunkti suurem keskmisest Euroopa Keskpankade Süsteemi laenamise püsivõimaluse intressimäärast hoidmisperioodil, mil rikkumine aset leidis, ja mis korrutatakse päevase keskmise summaga, mille osas asutus ei ole täitnud oma teavitamiskohustust perioodil, mille suhtes sanktsiooni rakendatakse. Kui asutus ei ole kohustust täitnud enam kui ühe hoidmisperioodi jooksul, siis on maksimaalseks perioodiks, mille suhtes sanktsiooni rakendatakse, päevade koguarv hoidmisperioodil, mil täitmata jätmine tuvastati.
               Trahv arvutatakse vastavalt käesoleva lisa punktile 3 järgmise valemi põhjal:
               
                  
               kus:
               
                           Ps
                           
                        
                        
                           =
                        
                        
                           trahv, mis tuleb maksta teavitamiskohustuse täitmata jätmisel vastavalt määruse (EL) 2021/378 (EKP/2021/1) artikli 3 lõike 1 teisele lõigule
                        
                     
                           Ds
                           
                        
                        
                           =
                        
                        
                           summa, mille osas asutus ei ole täitnud oma teavitamiskohustust vastavalt määruse (EL) 2021/378 (EKP/2021/1) artikli 3 lõike 1 teisele lõigule
                        
                     
                           nss
                           
                        
                        
                           =
                        
                        
                           kas i) kalendripäevade koguarv, mille jooksul teavitamiskohustust rikuti või ii) päevade arv hoidmisperioodil, mil täitmata jätmine tuvastati, olenevalt sellest, kumb on väiksem
                        
                     
                           i
                        
                        
                           =
                        
                        
                           kalendripäev perioodil, mille suhtes sanktsiooni rakendataks
                        
                     
                           MLRi
                           
                        
                        
                           =
                        
                        
                           laenamise püsivõimaluse intressimäär kalendripäeval i
                        
                     
            
               2.   
               Korduv rikkumine, mis on seotud kohustusega teavitada määruse (EL) 2021/378 (EKP/2021/1) artikli 3 lõike 1 teise lõigu kohaselt asjaomast riigi keskpanka mis tahes õiguslikest, lepingulistest, regulatiivsetest või muudest piirangutest, mis takistaksid asutusel kohustuslikus reservis hoitavaid vahendeid likvideerida, üle kanda, määrata või välja maksta:
               Kui asutuse suhtes on rakendatud sanktsiooni rikkumise eest, mis on seotud kohustusega teavitada asjaomast riigi keskpanka mis tahes õiguslikest, lepingulistest, regulatiivsetest või muudest piirangutest, mis takistaksid asutusel kohustuslikus reservis hoitavaid vahendeid likvideerida, üle kanda, määrata või välja maksta, ning asutus ei teavita artikli 3 lõike 1 teise lõigu kohaselt asjaomast riigi keskpanga sellistest piirangutest 12 kuu jooksul alates päevast, mil asutust teavitati sanktsiooni rakendamisest, siis käsitletakse seda korduva rikkumisena.
               Iga korduva rikkumise eest rakendatakse sanktsiooni, mida arvutatakse trahvina, mis on 5 protsendipunkti suurem keskmisest Euroopa Keskpankade Süsteemi laenamise püsivõimaluse intressimäärast perioodil, mille suhtes sanktsiooni rakendatakse, ja mis korrutatakse päevase keskmise summaga, mille osas asutus ei ole täitnud oma teavitamiskohustust perioodil, mille suhtes sanktsiooni rakendatakse. Muudel juhtudel arvutatakse trahv käesoleva lisa punktis 1 sätestatud valemi põhjal.
            
            
               3.   
               Proportsionaalsuse põhimõte ja konkreetse üksikjuhu asjaolud
               Pärast trahvi arvutamist käesoleva lisa punktis 1 sätestatud valemi põhjal võib trahvisummat korrigeerida, võttes arvesse proportsionaalsuse põhimõtet ja konkreetse üksikjuhu asjaolusid vastavalt määruse (EÜ) nr 2532/98 artikli 2 lõigetele 2 ja 3. Trahvisumma korrigeerimisel järgitakse määruse artikli 2 lõikes 1 sätestatud ülempiire.